Document ID: 32010D0335

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Ιουνίου 2010
για τις κατευθυντήριες γραμμές του υπολογισμού των εδαφικών αποθεμάτων άνθρακα για τους σκοπούς του παραρτήματος V της οδηγίας 2009/28/ΕΚ
[κοινοποιηθείσα υπό τον αριθμό Ε(2010) 3751]
(2010/335/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για την προώθηση της χρήσης ενέργειας από ανανεώσιμες πηγές, και την τροποποίηση και μετέπειτα κατάργηση των οδηγιών 2001/77/ΕΚ και 2003/30/ΕΚ (1), και ιδίως το παράρτημα V μέρος Γ σημείο 10,
Εκτιμώντας τα ακόλουθα:
(1)
Η οδηγία 2009/28/ΕΚ ορίζει κανόνες σχετικά με τον υπολογισμό του αντικτύπου των βιοκαυσίμων, των βιορευστών και των συγκριτικών ορυκτών καυσίμων στα αέρια του θερμοκηπίου, οι οποίοι λαμβάνουν υπόψη τις εκπομπές συνεπεία της μεταβολής των αποθεμάτων άνθρακα λόγω αλλαγών στις χρήσεις γης. Η οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (2), περιλαμβάνει σχετικούς κανόνες όσον αφορά τα βιοκαύσιμα.
(2)
Η Επιτροπή πρέπει να εκπονήσει κατευθυντήριες γραμμές σχετικά με τον υπολογισμό των εδαφικών αποθεμάτων άνθρακα βάσει των Κατευθυντήριων Γραμμών της IPCC (Διακυβερνητικής Επιτροπής για την Αλλαγή του Κλίματος) για τους εθνικούς καταλόγους απογραφής των αερίων του θερμοκηπίου. Οι εν λόγω κατευθυντήριες γραμμές προορίζονται για τους εθνικούς καταλόγους απογραφής αερίων του θερμοκηπίου και δεν εκφράζονται σε μορφή άμεσα εφαρμοστέα από τους οικονομικούς φορείς. Είναι, ως εκ τούτου, σκόπιμο, όταν οι κατευθυντήριες γραμμές της IPCC για τους εθνικούς καταλόγους απογραφής αερίων του θερμοκηπίου δεν περιέχουν τις απαραίτητες πληροφορίες για τους σκοπούς παραγωγής βιοκαυσίμων ή βιορευστών ή όταν οι εν λόγω πληροφορίες δεν είναι διαθέσιμες, να χρησιμοποιούνται άλλες επιστημονικές πηγές δεδομένων.
(3)
Για τον υπολογισμό των αποθεμάτων άνθρακα στην οργανική ύλη του εδάφους, είναι σκόπιμο να λαμβάνονται υπόψη το κλίμα, ο τύπος του εδάφους, η εδαφοκάλυψη, η εδαφική διαχείριση και οι εισροές. Στην περίπτωση ανόργανων εδαφών, η μεθοδολογία της 1ης βαθμίδας της IPCC για τον οργανικό άνθρακα των εδαφών αποτελεί την καταλληλότερη μέθοδο η οποία μπορεί να χρησιμοποιηθεί γι’ αυτό τον σκοπό, καθώς καλύπτει το συνολικό επίπεδο. Στην περίπτωση οργανικών εδαφών, η μεθοδολογία της IPCC αντιμετωπίζει αποκλειστικά μέσω των ετήσιων απωλειών πρωτίστως τις απώλειες του άνθρακα μετά την αποστράγγιση του εδάφους. Καθώς η αποστράγγιση του εδάφους προκαλεί συνήθως μεγάλη απώλεια αποθεμάτων άνθρακα που δεν μπορεί να αντισταθμιστεί από τη μείωση των εκπομπών αερίων του θερμοκηπίου που επιτυγχάνεται με τη χρήση βιοκαυσίμων ή βιορευστών και, καθώς η αποστράγγιση των τυρφώνων απαγορεύεται βάσει των κριτηρίων βιωσιμότητας που ορίζονται στην οδηγία 2009/28/ΕΚ, αρκεί η θέσπιση γενικών κανόνων για τον καθορισμό του οργανικού άνθρακα των εδαφών ή των απωλειών άνθρακα σε οργανικά εδάφη.
(4)
Για τον υπολογισμό των αποθεμάτων άνθρακα στη ζωντανή βιομάζα και τη νεκρή οργανική ύλη, θα πρέπει να θεωρείται ως η πλέον κατάλληλη μέθοδος μια προσέγγιση χαμηλής πολυπλοκότητας που να αντιστοιχεί στη μεθοδολογία 1ης βαθμίδας της IPCC για τη βλάστηση. Σύμφωνα με τη μεθοδολογία αυτή, είναι εύλογο να υποθέσουμε ότι το σύνολο των αποθεμάτων άνθρακα στη ζωντανή βιομάζα και τη νεκρή οργανική ύλη χάνεται από το έδαφος μετά τη μετατροπή. Η νεκρή οργανική ύλη είναι συνήθως ασήμαντη όσον αφορά τη μετατροπή των γαιών με στόχο τη δημιουργία καλλιεργειών για την παραγωγή βιοκαυσίμων και βιορευστών, αλλά θα πρέπει να λαμβάνεται υπόψη τουλάχιστον στην περίπτωση των πυκνών δασών.
(5)
Για τον υπολογισμό των επιπτώσεων της μετατροπής των γαιών σε επίπεδο αερίων θερμοκηπίου, οι οικονομικοί φορείς θα πρέπει να είναι σε θέση να χρησιμοποιούν τρέχουσες τιμές για τα αποθέματα άνθρακα που να συνδέονται με τις χρήσεις γης αναφοράς και τις χρήσεις γης μετά τη μετατροπή. Θα πρέπει επίσης να είναι σε θέση να χρησιμοποιούν πρότυπες τιμές που είναι σκόπιμο να προβλέπονται από τις παρούσες κατευθυντήριες γραμμές. Δεν είναι απαραίτητο ωστόσο να προβλέπονται πρότυπες τιμές για αδύνατους συνδυασμούς κλίματος και τύπου εδάφους.
(6)
Το παράρτημα V της οδηγίας 2009/28/ΕΚ ορίζει τη μέθοδο για τον υπολογισμό του αντικτύπου των εκπομπών αερίων του θερμοκηπίου και περιλαμβάνει κανόνες για τον ετήσιο υπολογισμό των μεταβολών στα αποθέματα άνθρακα από τις αλλαγές στη χρήση των γαιών. Οι κατευθυντήριες γραμμές που επισυνάπτονται στο παράρτημα της παρούσας απόφασης ορίζουν κανόνες για τον υπολογισμό των ετήσιων εκπομπών των εδαφικών αποθεμάτων άνθρακα, συμπληρώνοντας του κανόνες που ορίζονται στο παράρτημα V,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κατευθυντήριες γραμμές για τον υπολογισμό των εδαφικών αποθεμάτων άνθρακα για τους σκοπούς του παραρτήματος V της οδηγίας 2009/28/ΕΚ παρατίθενται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Ιουνίου 2010.

Labels: 20
1
14
6